Video: ‘I love it when you talk foreign’ | Maroela Media
Video: ‘I love it when you talk foreign’
Ons was almal dol oor die Wimpy-advertensie waar die jong man sy meisie beïndruk deur vreemde woordjies soos “macchiato ” en “caffè mocha” in haar oor te fluister. As jy dié koffieterme ken, kan jy dalk ook net ŉ aantreklike koffie-entoesias se aandag in ŉ geselskap trek:
Barista: ŉ Persoon wat spesialiseer in die bedien van ŉ verskeidenheid koffiedrankies met espresso as basis. ŉ Barista wat sy of haar naam werd is, het deeglike opleiding ondergaan om dié titel te kan gebruik.
Espresso: ŉ Baie sterk skeut koffie wat gewoonlik die basis vir koffiedrankies is, hoewel baie mense daarvan hou om dit net so te drink. Espresso is baie ryk en het bo-op ŉ lagie – die crema – wat tydens die brouproses vorm.
Cappuccino: Espresso met gestoomde melk en baie skuim bo-op. ŉ Cappuccino is sterker as ŉ latte as gevolg van die verskillende hoeveelhede melk in die twee drankies. Die aantal espresso’s wat daarin gebruik word, hang af hoeveel jy in jou bestelling versoek. ŉ Goeie cappuccino se oppervlak behoort die tekstuur van room te hê, met byna geen borreltjies wat in die skuim te siene moet wees nie.
Americano: ŉ Skeut espresso met warm water. Die sterkte van ŉ americano hang af van die hoeveelheid espresso’s wat jy daarin versoek het.
Macchiato: ŉ Skeut espresso met ŉ klein bietjie melkskuim in ŉ espresso-koppie.
Crema: Die rooibruin lagie skuimerigheid wat bo-op ŉ espresso te siene is. Dit vorm wanneer lugborrels met die koffie se oplosbare olies gekombineer word deur die druk van die water van die espresso-masjien. ŉ Duidelike crema in ŉ skeut espresso, wat aan ŉ goeie cappuccino die kenmerkende bruin randjie rondom die wit skuim in jou koppie gee, is ŉ teken van ŉ vaardige barista.
Caffè latte: Espresso met meer melk as skuim, en nie so sterk soos ŉ cappuccino nie.
Latte-kuns: Die mooi prentjie waarmee jou cappuccino soms bedien word. Dit word gevorm deurdat die barista die gestoomde melk by ŉ skeut espresso gooi op só ŉ wyse dat die twee vloeistowwe ŉ prentjie vorm waar dit bo-op die drankie met mekaar in aanraking kom.
“Cupping”: Die praktyk om die geure en aromas van verskillende gebroude koffies waar te neem en met mekaar te vergelyk (amper soos wynproe in die wynbedryf), maar dit word meestal net deur professionele persone in die koffiebedryf gedoen.
Video: Graansilo word grootste Afrika-museum van laaste eeu
Beweging besig om kulturele vryheid ‘n werklikheid te maak
‘n Skeut van goeie afrikaans. mooi
RIKKU · 3 jare gelede
Ek Lief hierdie advertensie